હાકમસિંગની બૂકિંગ સમયની સતર્કતા પોલીસ માટે મહત્વની કડી સાબિત થઈ. બારડે વડોદરાની કોલેજ પર તપાસ કરવામાં વાર ન લગાડી. કોલેજમાંથી જાણવા મળ્યું કે, વિજય મૂળ સંતરામપુરનો છે અને બે દિવસથી કોલેજ આવ્યો નથી. બારડને કોલેજમાંથી વિજયનો મોબાઈલ નંબર પણ મળી ગયો. વિજયના મોબાઈલના સીડીઆર (કોલ ડિટેલ્સ રેકોર્ડ) કઢાવ્યાં ત્યારે તેણે છેલ્લે અનેક લોકો સાથે વાત કરી હતી. પરંતુ તેમાંથી એક નંબર શિલ્પા બારીયા નામની યુવતીનો નિકળ્યો. શંકા કરવી એ પોલીસ તપાસનો પહેલો નિયમ છે. બારડે પણ શંકા આધારે શિલ્પાની તપાસ કરી તો તે મૂળ ગરબાડાની વતની હોવાનું અને હાલ રાજકોટની પીટીસી કોલેજમાં અભ્યાસ કરતી હોવાનું જાણવા મળ્યું. શિલ્પાના મોબાઈલ લોકેશન પણ આગલા દિવસે તે પાવાગઢમાં હોવાની ચાડી ખાતુ હતુ. પોલીસ ટીમ શિલ્પાને શંકાના આધારે પકડી લાવી. .